2018 m. rugsėjo 13 d. pareikštas ieškinys byloje Vialto Consulting / Europos Komisija
(Byla T-537/18)
Proceso kalba: graikų
Šalys
Ieškovė: Vialto Consulting Kft. (Budapeštas, Vengrija), atstovaujama advokato V. Christianos
Atsakovė: Europos Komisija
Reikalavimai
Ieškovė Bendrojo Teismo prašo:
panaikinti ginčijamą Komisijos sprendimą, kuriuo Komisija nusprendė uždrausti ieškovei [dalyvauti viešojo pirkimo procedūrose] dvejų metų laikotarpiu ir paskelbė šį sprendimą savo interneto svetainėje;
įpareigoti Komisiją atlyginti turtinę žalą, kurią ieškovė patyrė, pirma, dėl dvejų metų trukmės draudimo ir, antra, dėl pranešimo apie šį draudimą paskelbimo Komisijos interneto svetainėje; žala vertinama 434 889,82 EUR, neįskaitant palūkanų nuo sprendimo priėmimo dienos;
įpareigoti Komisiją atlyginti neturtinę žalą, kurią ieškovė patyrė, pirma, dėl dvejų metų trukmės draudimo ir, antra, dėl pranešimo apie šį draudimą paskelbimo Komisijos interneto svetainėje; žala vertinama 400 000 EUR, neįskaitant palūkanų nuo sprendimo priėmimo dienos;
priteisti iš Komisijos visas ieškovės patirtas bylinėjimosi išlaidas.
Ieškinio pagrindai ir pagrindiniai argumentai
Grįsdama ieškinį dėl 2018 m. birželio 29 d. Europos Komisijos sprendimo Ares(2018)3463041, ieškovė remiasi keturiais pagrindais.
Pirmasis ieškinio pagrindas grindžiamas Reglamento Nr. 2185/1996 7 straipsnio 1 dalies pažeidimu, nes Europos Komisija nepagrįstai tvirtina, kad, atlikdama Vialto patikrinimus vietoje, OLAF neviršijo savo įgaliojimų.
Antrasis ieškinio pagrindas grindžiamas Pagrindinių teisių chartijos 41 straipsnio, susijusio su geru administravimu, pažeidimu ir nepakankamu motyvavimu.
Trečiasis ieškinio pagrindas grindžiamas teisėtų lūkesčių apsaugos principo pažeidimu.
Ketvirtasis ieškinio pagrindas grindžiamas proporcingumo principo ir pareigos tinkamai motyvuoti pažeidimu, nes Europos Komisija, pirma, bendrovei Vialto nustatė dvejų metų trukmės draudimą ir, antra, paskelbė apie tokį draudimą savo interneto svetainėje.
____________